**Humanistisk Ungdom** er en landsdekkende, norsk ungdomsorganisasjon for ungdom med et sekulærhumanistisk livssyn, og regnes til den norske humanetiske bevegelsen. Organisasjonen ble opprettet etter initiativ fra Human-Etisk Forbund, men er formelt uavhengig av moderorganisasjonen. Medlemskap er åpent for ungdom mellom 13 og 25 år. I tråd med sitt formål ønsker organisasjonen å bevisstgjøre all ungdom om den enkeltes livssyn, og å bidra til at de ungdommer som er humanister mer aktivt kan praktisere sitt livssyn i dagliglivet.

Organisasjon
------------

Organisasjonen ble stiftet den 16. august 2007, som en bevisst satsing fra livssynssamfunnet Human-Etisk Forbund for å skape et tilbud til unge humanister. Organisasjonen har kontor i Brugata 19, i forbindelse med Human-Etisk Forbunds hovedkontor.

Organisasjonsstruktur
Humanistisk Ungdoms øverste organ er organisasjonens landsmøte, som vedtar vedtekter og organisasjonens politikk, samt velger sentralstyret som har ansvar for den daglige driften av organisasjonen. Sentralstyret består av 11 personer og ledes av én leder, én politisk nestleder og én organisatorisk nestleder. Under dette finnes lokallag som står for det meste av aktivitet ment for medlemmene. Medlemmer som ikke er en del av et lokallag defineres som direktemedlemmer.

Humanistisk Ungdom hadde per juni 2021 tolv lokallag. Leder fra 2023 er Kristina Elizabete Timermane Williamson .

Aksjoner og kampanjer
---------------------

Humanistisk Ungdom har ofte aksjoner i forbindelse med sine nasjonale seminarer. Disse aksjonene har tidligere inkludert kritikk mot det nye KRLE-faget fordi den faglige forandringen ifølge organisasjonen var for liten fra KRL, samt avdøpningsaksjon som kritikk av Den norske kirkes medlemslister, Nestekjærlighets-aksjonen mot inhuman asylpolitikk, og medlemsrekruttering. De hadde også en større aksjon i desember 2008 som kritiserte praksisen med skolegudstjeneste. Dette var deres største aksjon hittil, og ble presentert i de fleste større norske medier. Aksjonen gikk under slagordet «Don't preach in my school, and I won't think in your church!», en lett modifisert utgave av den amerikanske ateist-bevegelsens slagord: pray i det amerikanske er byttet ut med preach. I 2010 lanserte de en ny aksjon om praksisen med skolegudstjenester, titulert «Skole for alle – uansett tro eller tvil». En brosjyre ble utarbeidet i forbindelse med kampanjen, og denne ble sendt til landets ungdomsskoler i november 2011.

#### 2016

Våren 2016 startet Humanistisk ungdom kampanjen «Mer enn sex» som var en kampanje for en bedre seksualundervisning i Norge. Kampanjen gikk ut på at organisasjonen ønsket en seksualundervisning med mer fokus på kjønnsidentitet, variasjon innen seksualiteter og grensesetting. Samtidig jobbet kampanjen mot gamle kjønnsroller og dårlige normer.

Utadvendt gikk kampanjen mye på delebilder via Facebook, leserinnlegg og kampanjen ble avsluttet med en demonstrasjon foran stortinget, hvor det ble avholdt en ny form for seksualundervisning.

#### 2017

Vinter/vår 2017 startet Humanistisk Ungdom en kampanje innen kritisk tenkning. Denne var todelt med en utadvent del og en intern del med fokus på humanistiske konfirmanter.

Den utadvente delen var hovedsakelig en avstemning rundt offentlige personer og aktører, prisen het Tenkekassa. Prisen går til den kandidaten som har misbrukt sin offentlige posisjon til å spre påstander som ikke baserer seg på fakta. Avstemningen foregikk på Tenkekassa.no.

De nominerte var:

* NAV
* *Nettavisen*
* TVNorge
* Carl I. Hagen

Vinner av Tenkekassen var Carl I. Hagen

#### 2018

Høsten/vinteren 2018 inviterte Humanistisk Ungdom alle 169 av norges stortingsrepresentanter via brev til "alternativt opplegg", Statsminister Erna Solberg fikk i tillegg en video publisert via Facebook. Det ble også invitert et ukjent antall lokalpolitikere, deriblant alle bystyrerepresentanter i Bergen, her med et krav om underskrift fra Bergens Ordfører.

Opplegget var en demonstrasjon mot en endring i veilederen for skolegudstjenester for offentlige norske skoler hvor anbefalingen om aktiv påmelding ble fjernet.

> - Tidligere ble aktiv påmelding anbefalt. Den nye veilederen tar ikke lenger stilling til om det bør være aktiv påmelding eller avmelding til skolegudstjeneste eller alternativt tilbud
> 
> 

Organisasjonen ønsket med dette arrangementet å vise stortingspolitikerne hvordan det føltes å bli automatisk påmeldt noe man selv ikke ønsker. Det ble i tillegg framstilt en mulighet for avmelding med krav om underskrift fra stortingspresidenten, dette kunne unngås ved å utfordre regjeringen på denne endringen. Et lite antall politikere meldte seg av opplegget, deriblant Arbeiderpartiets leder Jonas Gahr Støre og statsminister Erna Solberg, ingen av avmeldingene inneholdt stortingspresidentens underskrift. Selve Arrangementet ble avholdt den 13. desember 2018 i Humanistisk Ungdoms lokaler i Oslo, tilstede var representanter for Humanistisk Ungdoms sentralstyre, men ingen politikere møtte opp.

Liste over ledere
-----------------

Ledere i Humanistisk Ungdom| Navn | Fra | Til |
| --- | --- | --- |
| Lars-Petter Helgestad | 2007 | 2010 |
| Dea-Renate Miranda | 2010 | 2011 |
| Helene Kleppestø | 2011 | 2013 |
| Anders Garbom Backe | 2013 | 2015 |
| Arnlaug Høgås Skjæveland | 2015 | 2017 |
| Kristoffer Stokkeland | 2017 | 2019 |
| Øistein Sommerfeldt Lysne | 2019 | 2021 |
| Sina Arnesen Inngjerdingen | 2021 | 2023 |
| Kristina Elizabete Timermane Williamson | 2023 | Nåværende |

Se også
-------

* Human-Etisk Forbund
* Humanisme
* Humanetikk
* Ateisme
* Agnostisisme

Referanser
----------

1. ↑  "Humanistisk Ungdoms Årsrapport 2016".
2. ↑  «Lokallag». *humanistiskungdom.no* **(norsk)**. Besøkt 2. juni 2021.
3. ↑  «Landsmøteprotokoll 2023» (PDF).
4. ↑  «Skole for alle – uansett tro eller tvil», Arkivert 14. januar 2012 hos Wayback Machine. Humanistisk Ungdoms aksjonsside, med kopi av utsendt brosjyre
5. ↑  Gran, Even (7. desember 2018). «Alle stortingsrepresentanter automatisk påmeldt - må spørre om lov for å slippe». *Alle stortingsrepresentanter automatisk påmeldt - må spørre om lov for å slippe* **(norsk)**. Fri tanke - nettavis for livssyn og livssynspolitikk. Besøkt 15. desember 2018.
6. ↑  Humanistisk Ungdom (6. desember 2018). «Hei Erna». *Hei Erna* **(norsk)**. Facebook. Besøkt 15. desember 2018.
7. ↑  Humanistisk Ungdom, Bergen Lokallag (6. desember 2018). «Hei Bystyrerepresentant i Bergen». *Hei Bystyrerepresentant i Bergen* **(norsk)**. Facebook. Besøkt 15. desember 2018.
8. ↑  Kunnskapsdepartementet (14. november 2018). «Ny veileder for skolegudstjenester». *Regjeringen.no* **(norsk)**. Besøkt 15. desember 2018.
9. ↑  Iver Daaland Åse (6. desember 2018). «Stortingrepresentant: Du er påmeldt!» (PDF). *Humanistisk Ungdom*. Humanistisk Ungdom. Besøkt 15. desember 2018.
10. ↑  Gran, Even (13. desember 2018). «150 påmeldt, ingen kom». *150 påmeldt, ingen kom* **(norsk)**. Fri tanke - nettavis for livssyn og livssynspolitikk. Besøkt 15. desember 2018.

Eksterne lenker
---------------

* Humanistisk Ungdoms nettsider

|  |  |
| --- | --- |
| Oppslagsverk/autoritetsdata | Brønnøysundregistrene
 |